MODIFICACIÓN BASES REGULADORAS DO PLAN DE OBRAS E SERVIZOS (PLAN CONCELLOS) 2021
ADMINISTRACIÓN LOCAL — Provincial — Deputación Provincial (Subvencións e axudas, 17/02/2021)

Primeiro.- O Pleno da Corporación Provincial, na súa sesión extraordinaria do día 15/12/2020, aprobou as “Bases Reguladoras e Convocatoria do Plan Provincial de Obras e Servizos (Plan Concellos) 2021” co obxecto de regular a concesión, a execución e a xustificación das subvencións que se concedan con cargo a elas (publicadas no BOPPO núm.1 do 04/01/2021). As axudas e subvencións deste plan poderán destinarse ás seguintes liñas nos termos recollidos na base Oitava: liña 1 (investimentos), liña 2 (amortización de débedas con entidades financeiras, pagamento de débedas con acredores de gasto corrente, gastos correntes derivados da prestación de servizos municipais, gastos correntes derivados da realización de actos culturais, deportivos, sociais, turísticos, e, excepcionalmente, gastos derivados do establecemento dunha liña de axudas para os sectores máis afectados pola situación pandémica) e liña 3 (emprego para a conservación e o funcionamento de bens e servizos municipais). Segundo.- De conformidade ao sinalado nas bases Quinta e Sexta, da contía individual asignada a cada concello, estes poderán aplicar ao financiamento de cada liña as seguintes porcentaxes: 70,96% á liña 1, 6,56% á liña 2 e 22,47% á liña 3. Non obstante, os concellos, atendendo ás súas circunstancias, poderán destinar ata o 30% da cantidade dispoñible na Liña 1, unha vez compensada, de ser o caso a débeda contraída coa institución provincial, a incrementar as liñas 2 e 3. Así mesmo, de forma excepcional, os concellos que así o soliciten, poderán destinar ata o 20% da cantidade asignada na liña 1 a establecer unha liña de axudas para os sectores máis afectados pola situación pandémica. Terceiro.- O empeoramento da crise sanitaria, tras a entrada en vigor das bases reguladoras do Plan Concellos 2021, coa correspondente repercusión na conxuntura social e económica fai necesario unha modificación parcial das mesmas co fin de adaptalas á realidade social e garantir unha adecuada atención aos sectores máis afectados pola situación de pandemia xeneralizada. Cuarto.- Ante a excepcionalidade da situación, proponse suplementar o crédito da liña 2 nun millón seiscentos corenta e catro mil novecentos sesenta e nove euros con corenta e dous céntimos de euros, (1.644.969,42€). Este crédito distribuirase en base á variable de poboación, un dos criterios de reparto que se regulan na base Sexta.1º.- As medidas adoptadas a nivel autonómico co obxectivo de frear a expansión do COVID-19 están a supoñer serias restricións na mobilidade e no exercicio de moitas actividades. Estas medidas de carácter extraordinario e urxente, necesarias, para a protección da saúde pública, están a ter un impacto na actividade económica que se materializa no peche das actividades de servizos, tanto de persoas autónomas como das pemes. Neste contexto, non debe perderse a perspectiva de que non estamos ante unha crise económica convencional, xa que nos enfrontamos a unha drástica e cambiante caída na demanda, como consecuencia dunha crise sanitaria e das súas implicacións no ámbito normativo.2º.- Ante esta situación compre acometer unha modificación parcial das bases reguladoras, centrando os esforzos orzamentarios en apoiar a aqueles concellos que van a axudar aos sectores que non poden normalizar a súa actividade polos peches totais ou parciais aos que se ven sometidos como consecuencia dos recentes rebrotes epidémicos.3º.- A modificación proposta non constitúe unha dispensa nin unha exención non permitida polas leis, senón que vai encamiñada ao financiamento dunha liña de axudas que soliciten os concellos para os sectores mais afectados pola situación pandémica (hostalería, comercio, axencias de viaxe, ximnasios ou similares sempre que sexan pemes ata 10 persoas e autónomos). 4º.- Dos antecedentes expostos, considérase acreditado o respecto aos principios establecidos no artigo 129.1 da Lei 39/2015, de 1 de outubro, do Procedemento Administrativo común das Administracións Públicas, en canto ao exercicio da súa potestade regulamentaria conforme aos principios de necesidade, eficacia, proporcionalidade, seguridade xurídica, transparencia e eficiencia. A modificación supón unha medida eficaz e proporcional para afrontar as novas circunstancias, e é posible a súa integración de forma coherente no marco das bases inicialmente aprobadas, cumpre coa transparencia debida ao ter que publicarse a súa aprobación no Boletín Provincial e dota de eficiencia a un plan deseñado en circunstancias diferentes.5º.- Para a modificación das bases, de conformidade coa base Segunda do Plan Concellos 2021, rexerá o establecido ao respecto no artigo 33.2. d) e 36 da Lei 7/1985, de 2 de abril, Reguladoras das Bases de Réxime Local e nos artigos 32 e 33 do Real Decreto Lexislativo 781/1986, do 18 abril, e demais normativa aplicable, é dicir, que se segue o mesmo criterio xurídico que para a súa aprobación inicial, polo que se realiza unha tramitación semellante en relación á necesidade de cumprimento de todos os requisitos de informes, procedemento administrativo e publicidade. Polo exposto, proponse modificar as “Bases Reguladoras e Convocatoria do Plan Provincial de Obras e Servizos (Plan Concellos) 2021” para adaptalas ás novas circunstancias introducindo unha disposición adicional. Vista toda a documentación que obra no expediente; vistos os informes da Xefa do Servizo de Cooperación, da Secretaría Xeral e da Intervención Provincial e visto o ditame da Comisión Informativa de Cooperación Municipal, Cooperación Transfronteiriza e Cohesión Social, o Pleno acorda por unanimidade: 1º.- Modificar as Bases Reguladoras e Convocatoria do Plan Provincial de Obras e Servizos (Plan Concellos) 2021, introducindo un engadido en forma de disposición adicional co seguinte tenor literal: “Disposición adicional.- Medidas destinadas ao financiamento dos gastos derivados da liña de axudas para os sectores máis afectados pola situación pandémica que xestionen os concellos. Debido ás circunstancias económicas adversas, derivadas da crise que estamos a padecer, os concellos teñen que facer fronte con medidas excepcionais en apoio dos sectores económicos máis afectados. Para apoialos nestas medidas supleméntase a liña 2 cun millón seiscentos corenta e catro mil novecentos sesenta e nove euros con corenta e dous céntimos de euros (1.644.969,42€), imputables contra a aplicación orzamentaria 2021/942.9425.462.44. Este crédito distribuirase en base á variable de poboación, un dos criterios de reparto que se regulan na base. Estas axudas poderanse destinar unicamente a financiar as aportacións económicas directas destinadas ou que se vaian a destinar aos sectores da hostalería, comercio, axencias de viaxe, ximnasios ou similares sempre que sexan pemes ata 10 persoas e autónomos. Os concellos que cumpran os requisitos poderán presentar as solicitudes de conformidade ao disposto para a Liña 2, se ben se establece como prazo final de presentación das novas solicitudes con cargo a este reparto adicional o día 31 de decembro de 2021. Os importes que resulten do reparto adicional incrementarán as cantidades que os concellos, que resulten beneficiarios, teñen asignada na liña 2. Non obstante, as cantidades deste reparto adicional non se poderán destinar a outras finalidades. Por outra parte, para dotar da liquidez necesaria e xestionar de forma eficaz as axudas que os concellos soliciten para financiar esta liña destinada ós sectores máis afectados pola situación pandémica dentro da Liña 2, permitirase o pago anticipado de ata o 100% da axuda concedida para esta liña específica e tamén para a liña 2 do artigo 8.2.4 das Bases do Plan Concellos 2021, previa solicitude motivada, na que se xustifique a necesidade de dispoñer do crédito de xeito anticipado, con indicación do importe do anticipo solicitado e condicionado á súa xustificación final, sen prexuízo das obrigas de reintegro a que haxa lugar no caso de non xustificarse adecuadamente. A xustificación destas axudas farase de acordo coas determinacións establecidas para a liña 2 nas Bases do Plan Concellos 2021”. Para estes efectos, todos os datos que se terán en consideración serán os publicados polo IGE correspondentes ao ano 2019. Todos os modelos de solicitudes e anexo referidos nestas bases facilitaranse a través da sede electrónica da Deputación, https://sede.depo. gal. Tamén poderán informarse dirixíndose ao Servizo de Cooperación.2º.- Ordenar a publicación desta modificación no Boletín Oficial da Provincia de Pontevedra (BOPPO) e na sede electrónica da Deputación de Pontevedra http://sede.depo. gal.